La Suceava a avut loc luni, 20 mai 2024, Conferința „Good Food. Feel Good”, organizată în cadrul proiectului „Academia Carrefour. Sănătate, Educație și Terapie pentru persoane cu dizabilități”, proiect implementat, în perioada 2022 – 2024, de către Fundația FARA, cu sprijinul financiar al Fondation Carrefour Franța și Carrefour România.
Conferința, desfășurată la Zamca Garden, a reunit 60 de participanți, profesioniști, nutriționiști, terapeuți și invitați speciali, care au împărtășit cunoștințe și experiențe relevante în domeniul terapiei complementare pentru persoanele cu dizabilități.
În program au fost cuprinse câteva prezentări susținute de dr. Neli-Claudia Bîlha (medic primar pneumologie, doctor în medicină, cu licență în kinetoterapie, consilier internațional în domeniul salinoterapiei), Ecaterina Pelinari (psiholog clinician), Carmen Netedu (director Program Adulți cu Dizabilități, Fundația FARA), Maria Araujo (director Program Terapie & Recuperare, Fundația FARA).
Participanții la conferință au avut ocazia să afle cum pot îmbunătăți calitatea vieții persoanelor cu dizabilități prin terapii creative complementare: metode inovatoare de utilizare a hranei sănătoase, a activităților în aer liber, a lucrului manual și a socializării pentru întreținerea relațiilor sănătoase.
De asemenea, în cadrul conferinței s-a vorbit despre importanța terapiei prin gătit pentru copiii cu dizabilități: cum gătitul poate servi ca terapie eficientă pentru dezvoltarea abilităților copiilor cu dizabilități.
Un alt subiect de interes major dezbătut la conferință a fost despre rolul alimentației sănătoase în bolile psihice: impactul pozitiv al alimentației echilibrate în gestionarea și prevenirea bolilor psihice.
Specialiștii invitați au vorbit și despre procesul de remodelare generală după reabilitarea medicală: perspective valoroase asupra tehnicilor de reabilitare și recuperare, salinoterapia, dar și despre beneficiile terapiei în natură și ale activităților ocupaționale: importanța implicării în activități ocupaționale pentru dezvoltarea personală și socială a persoanelor cu dizabilități.
Directorul de Program Adulți cu Dizabilități, Fundația FARA, Carmen Netedu, ne-a spus că în programul conferinței au fost cuprinse și momentele esențiale de socializare și networking, oferind astfel participanților ocazia să împărtășească experiențe diverse și să capete noi orizonturi pentru lucrul cu persoanele cu dizabilități.
„Mulțumim tuturor participanților, partenerilor și organizatorilor pentru contribuția lor esențială la succesul acestui eveniment. Suntem încrezători că inițiativele discutate și relațiile formate vor continua să inspire și să aducă schimbări pozitive în viețile persoanelor cu dizabilități”, a completat Carmen Netedu. Pentru mai multe informații și materiale dedicate terapiilor complementare, puteți să vizitați site-ul Fundației FARA www.faracharity.ro sau să-i contactați pe specialiști pe email: cnetedu@faracharity.ro.